**PREDKLADACIA SPRÁVA**

Ministerstvo životného prostredia Slovenskej republiky predkladá na rokovanie Legislatívnej rady vlády Slovenskej republiky návrh zákona, ktorým sa mení a dopĺňa zákon č. 543/2002 Z. z. o ochrane prírody a krajiny v znení neskorších predpisov a ktorým sa mení a dopĺňa zákon č. 326/2005 Z. z. o lesoch v znení neskorších predpisov (ďalej len „návrh zákona“).

Návrh zákona sa predkladá v nadväznosti na rozsudok Súdneho dvora Európskej únie z 22. júna 2022 (C-661/20), v ktorom Súdny dvor Európskej únie rozhodol, že Slovenská republika si nesplnila povinnosti, ktoré jej vyplývajú z článku 6 ods. 3 smernice Rady 92/43/EHS z 21. mája 1992 o ochrane prirodzených biotopov a voľne žijúcich živočíchov a rastlín (ďalej len „smernica o ochrane biotopov“) v spojení s jej článkom 7, z článku 6 ods. 2 smernice o ochrane biotopov v spojení s jej článkom 7, ako aj z článku 4 ods. 1 smernice Európskeho parlamentu a Rady 2009/147/ES z 30. novembra 2009 o ochrane voľne žijúceho vtáctva a to tým, že vyňala programy starostlivosti o lesy a ich zmeny, náhodnú ťažbu dreva a opatrenia na predchádzanie ohrozeniu lesov a odstránenie následkov škôd spôsobených prírodnými katastrofami z požiadavky, aby v prípade, že môžu mať pravdepodobne významný vplyv na územia sústavy Natura 2000, podliehali primeranému posúdeniu ich vplyvov na príslušné územia z hľadiska cieľov ochrany týchto území, neprijala vhodné opatrenia na zabránenie poškodzovaniu biotopov a podstatnému rušeniu v chránených vtáčích územiach vyhlásených na ochranu hlucháňa hôrneho a neprijala osobitné ochranné opatrenia týkajúce sa biotopov hlucháňa hôrneho v rámci chránených vtáčích území vyhlásených na jeho ochranu, aby sa zabezpečilo jeho prežitie a rozmnožovanie v oblasti jeho rozšírenia.

Návrhom zákona sa sleduje zabezpečenie náležitej transpozície a uplatnenia príslušných ustanovení smerníc Európskej únie v súlade s uvedeným rozsudkom Súdneho dvora Európskej únie. Návrhom zákona sa tiež sleduje zabezpečenie náležitej transpozície a uplatnenia smernice o ochrane biotopov v nadväznosti na odôvodnené stanovisko Európskej komisie v rámci konania o porušení zmlúv č. 2016/2091 - nedostatočnosť národného zoznamu území európskeho významu a odôvodnené stanovisko Európskej komisie v rámci konania o porušení zmlúv č. 2019/2141 - nesplnenie povinností, ktoré vyplývajú z článku 4 ods. 4 a článku 6  smernice o ochrane biotopov. Predmetom návrhu zákona je ďalej tiež úprava, ktorá umožní efektívnejšie plnenie úloh na úseku obrany a bezpečnosti Slovenskej republiky.

Návrhom zákona sa upravujú najmä ustanovenia zákona č. 543/2002 Z. z. o ochrane prírody a krajiny v znení neskorších predpisov týkajúce sa ochrany území sústavy Natura 2000, ako aj súvisiace ustanovenia týkajúce sa dokumentácie ochrany prírody a krajiny, náhrady za obmedzenie bežného obhospodarovania pozemkov, pôsobnosti štátnych orgánov ochrany prírody a krajiny a organizácií ochrany prírody a krajiny, konania na úseku ochrany prírody a krajiny, zodpovednosti za porušenie povinností na úseku ochrany prírody a krajiny a tiež zásady vykonávania ťažby dreva a postupy týkajúce sa schvaľovania programov starostlivosti o lesy podľa zákona č. 326/2005 Z. z. o lesoch v znení neskorších predpisov.

Návrh zákona nebude predmetom vnútrokomunitárneho pripomienkového konania.